b'\n_START_ARTICLE_\nMax Planck\n_START_SECTION_\nBiografija\n_START_PARAGRAPH_\nPlankas kilo i\xc5\xa1 tradicin\xc4\x97s ir intelektualios \xc5\xa1eimos. Jo prosenelis ir senelis i\xc5\xa1 t\xc4\x97vo pus\xc4\x97s abu buvo teologijos profesoriai Getingeno universitete, jo t\xc4\x97vas buvo teis\xc4\x97s profesorius Kylio ir Miuncheno universitete._NEWLINE_Maksas Plankas gim\xc4\x97 Kylyje, Hol\xc5\xa1teine, Johano Julijaus Vilhelmo Planko ir jo antros \xc5\xbemonos Emos Patzig \xc5\xa1eimoje. Jis buvo \xc5\xa1e\xc5\xa1tas vaikas \xc5\xa1eimoje, nors 2 vaikai buvo i\xc5\xa1 pirmos t\xc4\x97vo santuokos. Planko vienas i\xc5\xa1 pirm\xc5\xb3j\xc5\xb3 prisiminim\xc5\xb3 buvo, kai \xc4\xaf Kyl\xc4\xaf \xc5\xbeygiavo Prusijos ir Austrijos kareiviai per Antr\xc4\x85j\xc4\xaf \xc5\xa0l\xc4\x97zvigo kar\xc4\x85, 1864\xc2\xa0m. 1867\xc2\xa0m. \xc5\xa1eima persik\xc4\x97l\xc4\x97 \xc4\xaf Miunchen\xc4\x85 ir Plankas \xc4\xafstojo \xc4\xaf Maksimilian\xc5\xb3 gimnazij\xc4\x85, kur jis buvo globojamas Hermano Miulerio. Miuleris dom\xc4\x97josi jaunimu ir mok\xc4\x97 j\xc4\xaf astronomijos ir mechanikos bei matematikos. B\xc5\xabtent Miuleris ir i\xc5\xa1mok\xc4\x97 Plank\xc4\x85 energijos tverm\xc4\x97s d\xc4\x97snio. Plankas pabaig\xc4\x97 gimnazij\xc4\x85 b\xc5\xabdamas septyniolikos met\xc5\xb3. Taip Plankas pirm\xc4\x85 kart\xc4\x85 susipa\xc5\xbeino su fizika._NEWLINE_Plankas buvo gabus muzikai. Jis lank\xc4\x97 dainavimo pamokas ir grojo pianinu, vargonais ir violan\xc4\x8dele. Taip pat ra\xc5\xa1\xc4\x97 dainas ir operas. Ta\xc4\x8diau vietoj muzikos jis pasirinko studijuoti fizik\xc4\x85._NEWLINE_Miuncheno profesorius Filipas von D\xc5\xbeolis patar\xc4\x97 Plankui neiti \xc4\xaf fizik\xc4\x85, sakydamas: \xe2\x80\x9e\xc5\xa1ioje srityje beveik viskas yra atrasta ir viskas, kas liko yra tik u\xc5\xbepildyti kelias skyles.\xe2\x80\x9c Plankas atsak\xc4\x97, jog jis nesvajoja atrasti nauj\xc5\xb3 dalyk\xc5\xb3, bet nori tik suprasti fundamentalius fizikos d\xc4\x97snius, tod\xc4\x97l prad\xc4\x97jo savo studijas 1874\xc2\xa0m. Miuncheno universitete. Su D\xc5\xbeolio prie\xc5\xbei\xc5\xabra, Plankas atliko vienintelius eksperimentus per vis\xc4\x85 savo mokslin\xc4\x99 karjer\xc4\x85, studijuodamas vandenilio difuzij\xc4\x85 per \xc5\xa1ildom\xc4\x85 platin\xc4\x85._NEWLINE_1877\xc2\xa0m. jis pateko \xc4\xaf Humboldto universitet\xc4\x85 ir metus studijavo su fizikais Hermanu von Helmholcu ir Gustavu Kirchofu bei matematiku Karlu Veier\xc5\xa1trasu. Helmholcas ir Plankas greitai tapo artimais draugais._NEWLINE_1879\xc2\xa0m. vasar\xc4\xaf Plankas apgyn\xc4\x97 savo disertacij\xc4\x85 \xe2\x80\x9eApie antr\xc4\x85j\xc4\xaf termodinamikos d\xc4\x97sn\xc4\xaf\xe2\x80\x9c (vok. \xc3\x9cber den zweiten Hauptsatz der mechanischen W\xc3\xa4rmetheorie). Jis trumpai mok\xc4\x97 matematikos ir fizikos savo buvusiojoje mokykloje Miunchene._NEWLINE_1880\xc2\xa0m. jis pristat\xc4\x97 savo habilitacijos tez\xc4\x99 \xe2\x80\x9ePusiausvyrin\xc4\x97s izotropini\xc5\xb3 k\xc5\xabn\xc5\xb3 busenos skirtingose temperat\xc5\xabrose\xe2\x80\x9c (vok. Gleichgewichtszust\xc3\xa4nde isotroper K\xc3\xb6rper in verschiedenen Temperaturen).\n_START_SECTION_\nAkademin\xc4\x97 karjera\n_START_PARAGRAPH_\nPristat\xc4\x99s savo habilitacijos tez\xc4\x99 Plankas tapo neatlyginamu priva\xc4\x8diu d\xc4\x97stytoju Miunchene ir lauk\xc4\x97 pasi\xc5\xablymo u\xc5\xbeimti akademiniai pozicijai. Nors Plankas ir buvo i\xc5\xa1 prad\xc5\xbei\xc5\xb3 ignoruojamas akademin\xc4\x97s bendruomen\xc4\x97s, jis t\xc4\x99s\xc4\x97 savo darb\xc4\x85 \xc5\xa1ilumin\xc4\x97s teorijos srityje ir atrado vien\xc4\x85 po kito tas pa\xc4\x8dias termodinamines formuluotes kaip ir Gibsas, to ne\xc5\xbeinodamas. Klauzijaus id\xc4\x97jos apie entropij\xc4\x85 u\xc5\xbe\xc4\x97m\xc4\x97 Planko darbuose pagrindin\xc4\x99 viet\xc4\x85._NEWLINE_1885\xc2\xa0m. Plankas buvo paskirtas teoretin\xc4\x97s fizikos docentu Kylio universitete. Sek\xc4\x97 jo tolimesni darbai su entropija ir jos taikymu fizikin\xc4\x97je chemijoje. Jis i\xc5\xa1leido savo traktat\xc4\x85 \xe2\x80\x9eTraktatas apie termodinamik\xc4\x85\xe2\x80\x9c 1897\xc2\xa0m._NEWLINE_Per ketverius metus jis tapo Kirchofo \xc4\xafp\xc4\x97diniu Berlyno universitete. 1907\xc2\xa0m. Plankui buvo pasi\xc5\xablyta Liudvigo Bolcmano vieta Vienoje, bet jis pasiliko Berlyne. Plankas Berlyn\xc4\x85 paliko 1926\xc2\xa0m. sausio 10 d., j\xc4\xaf pakeit\xc4\x97 Ervinas \xc5\xa0riodingeris.'